Robert Antropov

Robert Antropov (sündinud 29. jaanuaril 1965 Rakveres) on Eesti endine riigiametnik ja poliitik.

Ta lõpetas 1982. aastal Rakvere 2. Keskkooli, 1985. aastal Leningradi tuletõrje-tehnilise kooli ja 1991. aastal Moskva Päästeakadeemia.

Politseijuhina
Robert Antropov oli aastatel 1995– 2003 Kohtuekspertiisi ja Kriminalistika Keskuse politseidirektor ja 2003–2005 oli ta Politseiameti peadirektor.

Tagasiastumine politseijuhi kohalt
Pühapäeval, 19. juunil 2005 sõidutas Antropovi autojuht julgestuspolitsei operatiivmaasturiga BMW X5 Antropovi vanemad Saaremaale sanatooriumi. See maastur oleks pidanud olema peaministri saatesõiduk, lisaks tohtinuks seda kasutada ainult teiste riigijuhtide ja kõrgete külaliste turvamisel. "Kõik sellega seonduvad kulud kandsin ise," väitis Antropov, lisades, et tal polnud muud võimalust südamehaiget ja liikumispuudega ema Saaremaale saata. Kuid ta ei esitanud põhjendust, miks ei võinud seda teha oma ametiautoga. Antropov ei näinud selles teos midagi ebaseaduslikku.

14. juulil algatas siseminister Kalle Laanet selle juhtumi suhtes distsiplinaarjuurdluse. 15. juulil esitas Antropov lahkumisavalduse, kuid Laanet jättis 18. juulil selle rahuldamata, sest too polnud rikkunud seadusi. Seevastu võttis ta Antropovilt ära 9500 krooni suuruse lisatasu ja keelas tal minemast järgmise nädala alguses kavandatud puhkusele. Laanet kinnitas, et tema ametiajal jääb see Antropovile viimaseks hoiatuseks. 19. juulil tasus Antropov oma vanemate Saaremaale sõidutamise eest 3641 krooni. Summa sisaldas praamipileti ja bensiini hinna ning auto ekspluatatsioonikulu.

16. augustil sai teatavaks, et lisaks vanemate viimisele sanatooriumi lasi Antropov nad hiljem ka Kuivastu sadamasse toimetada. Seepeale teatas peaminister Andrus Ansip 17. augustil, et usalduslik koostöö Antropoviga pole enam võimalik, sest ta andis oma vanemate sõidutamise kohta ebapiisavalt selgitusi. Laanet andis teada, et ootab Antropovi lahkumist ametist. 19. augustil esitas Antropov uue lahkumisavalduse, kuid teatas ajakirjandusele, et ei tunne, et oleks midagi valesti teinud. 22. augustil asus tema kohuseid täitma senine julgestuspolitsei juht Raivo Aeg. 24. augustil vabastas valitsus Antropovi ametist alates 31. augustist.

Aeg soovis, et Antropov jätkaks tema asetäitja ja politseidirektorina. Tema tööülesandeks pidi olema luua politsei ja siseministeeriumi vahel tõhusam koostöö. Ent Antropov ei asunud tööle, vaid jäi kuni 1. novembrini korralisele puhkusele, et lõpetada Tartu Ülikooli õigusteaduskond (mida ta polegi lõpetanud). Ta esitas oktoobri lõpus lahkumisavalduse, et jätkata tööd Paldiski Sadamate AS-i juhatuse esimehena.

Poliitiku ja ärimehena
2006. aasta oktoobrist kuulus ta Reformierakonda. 

12. oktoobril 2006 sai teatavaks, et Reformierakond kutsus Antropovi oma ridadesse, lubades talle ministriportfelli . 31. oktoobril esitaski Antropov avalduse Reformierakonda astumiseks. Põhjuseks nimetas Antropov Reformierakonna selget programmi ja nägemust Eesti sisejulgeoleku tulevikust. Ministrikoha pakkumist ta eitas  ja ministrit temast ka ei saanud. Ta teatas: "Ma ei liitu Reformierakonnaga ühegi töökoha lootuses, vaid usus, et selle meeskonnaga suudame teha Eestist kõigi jaoks turvalisema riigi."

2007. aasta Riigikogu valimistel kandideeris Antropov kodukandis Lääne-Virumaal. Valimiskampaania ajal esines Antropov Rakveres Elvis Presley kostüümis lauljana ja tantsis, kõrval Marilyn Monroeks riietunud Kristiina Ojuland. Antropov kogus 2085 häält, aga kohe riigikokku ei pääsenud.

22. augustil 2007 asutas ta koos rootslase Jan-Alex Gustav Näsmaniga OÜ Viru Distiller, mis korraldab konteinerite transiiti Venemaale.

Alates 2009. aasta juulist oli Antropov Riigikogu XI koosseisu liige Euroopa Parlamenti valitud Kristiina Ojulandi asendusliikmena.

Ta oli Reformierakonna liige 19. jaanuarini 2011. Ta oli Isamaa ja Res Publica Liidu liige (29. jaanuarist 2011). 2011. aasta Riigikogu valimistel kandideeris ta Ida-Virumaal Isamaa ja Res Publica Liidu nimekirjas ning sai 165 häält.

Aastal 2021 astus Robert Antropov Eesti Keskerakonda. Ta kandideeris 2023. aasta valimistel Riigikokku, kogus valimisringkonnas nr 4 (Harju- (v.a Tallinn) ja Raplamaa) 90 häält ning ei osutunud valituks.

Viited

Välislingid

Marko Liibak. Robert Antropov alustas karjääri teadlikult riigiteenistujana. Äripäev, 22. märts 2007
Riigi maale loata tenniseväljaku rajamine
Dagne Hanschmidt. Robert Antropov pääseb ilmselt karistuseta. Tallinna Postimees, 8. november 2008
Politseiameti peadirektori ametiaegne lindiskandaal
Kapo uurib uut lindiskandaali. Delfi, 10.november 2004
Kadri Paas. Kati Toots: see on alatu, kuidas mind mustatakse!. Õhtuleht, 12. november 2004
Leivo: politseijuht Antropov on lindiskandaalis süüst prii. Postimees, 16. november 2004
Politseijuht Antropov keeldub selgitamast sattumist lindiskandaali. Postimees, 19. november 2004
Kadri Paas. Jaanus Rahumägi: Tootside lindiskandaalis on süüdi keskkriminaalpolitsei. Õhtuleht, 20. november 2004

Piltide lisamist ootavad
Eesti riigiametnikud
Eesti politseijuhid
Eesti Reformierakonna poliitikud
Isamaa ja Res Publica Liidu poliitikud
XI Riigikogu liikmed
Sündinud 1965